b'\n_START_ARTICLE_\nFlavius Sulpicianus\n_START_PARAGRAPH_\nTitus Flavius Sulpicianus (kuoli ehk\xc3\xa4 197) oli roomalainen poliitikko. H\xc3\xa4n kuului keisarilliseen Flavius-sukuun. H\xc3\xa4n oli yksi ehdokkaista Rooman keisariksi vuonna 193._NEWLINE_Sulpicianuksen tyt\xc3\xa4r Flavia Titiana meni naimisiin tunnetun kenraalin Pertinaxin kanssa. Pertinax nousi keisariksi sen j\xc3\xa4lkeen kun Commodus murhattiin loppuvuonna 192. Pertinax teki apestaan Rooman kaupungin prefektin. Hallittuaan vain kolme kuukautta Pertinax murhattiin 28. maaliskuuta. Ennen kuolemaansa Pertinax oli l\xc3\xa4hett\xc3\xa4nyt appensa pretoriaanikaartin tukikohtaan lepyttelem\xc3\xa4\xc3\xa4n sotilaita._NEWLINE_Saatuaan kuulla Pertinaxin kuolemasta Sulpicianus lupasi sotilaille palkkion, jos h\xc3\xa4net valittaisiin uudeksi keisariksi. Tarkoituksena oli luultavasti, ett\xc3\xa4 Sulpicianus toimisi sijaishallitsijana ja Pertinaxin pojan Publiuksen holhoojana niin kauan kuin t\xc3\xa4m\xc3\xa4 oli alaik\xc3\xa4inen. Paikalle saapui kuitenkin my\xc3\xb6s Didius Julianus, joka my\xc3\xb6s havitteli keisariutta. Julianus ja Sulpicianus tarjosivat sotilaille vuoron per\xc3\xa4\xc3\xa4n enemm\xc3\xa4n ja enemm\xc3\xa4n rahaa. Kun Sulpicianus tarjosi sotilaille 20\xc2\xa0000 sesteriusta, nosti Julianus oman tarjouksensa 25\xc2\xa0000 sesteriukseen ja sai sotilaat puolelleen. Sotilaat pelk\xc3\xa4siv\xc3\xa4t my\xc3\xb6s, ett\xc3\xa4 Sulpicianus kostaisi heille Pertinaxin kuoleman._NEWLINE_Julianuksen hallituskausi j\xc3\xa4i kuitenkin lyhyeksi, kun h\xc3\xa4nt\xc3\xa4 vastaan nousivat Septimius Severus ja Pescennius Niger. Sis\xc3\xa4llissodan voittajaksi nousi Severus, josta tuli uusi keisari. Sulpicianus selvisi t\xc3\xa4st\xc3\xa4 kaikesta hengiss\xc3\xa4 noin vuoteen 197 asti, mutta lopulta h\xc3\xa4net teloitettiin. Rangaistuksen syyn\xc3\xa4 oli luultavasti, ett\xc3\xa4 h\xc3\xa4n oli tukenut Severuksen vihollista Clodius Albinusta.'